Hatanpään osto kaupungille 2
Hatanpään osto kaupungille.

  Hämeenläänin kuvernööri on yhdessä lääninsihteerin kanssa oleskellut viime päivinä kaupungissamme toimittamassa maanmittausrevisionia. Mutta tämän asian yhteydessä on kuvernööri ottanut puheeksi Hatanpään oston Tampereen kaupungille, mihin asiaan hän on kiinnittänyt huomiotansa jo aikaisemmin. Saadakseen selville, mitä mielipidettä tässä suhteessa oltaisiin, oli hänen pyynnöstään eilen saapunut useita tamperelaisia yksityiseen kokoukseen. Niistä mainittakoon valtuuston puheenjohtaja ja varapuheenjohtaja, rahatoimikamarin puheenjohtaja ja varapuheenjohtaja ja Hatanpään ostoa varten asetetun valmistavan valiokunnan puheenjohtaja. Kuvernööri, joka puolestaan tahtoisi myötävaikuttaa kartanon ostamiseksi, esitti, että kaupunki ostaisi kokonaisuudessaan Hatanpään kartanon ja anoisi sitä varten valtiolta huokeata valtiolainaa. Päätilasta tulisi kaupungin eroittaa kartanoon kuuluvat rakennukset ja jonkun verran maata ja tarjota ne valtiolle ehdolla, että valtio sijottaa kartanoon eläinlääkäriopiston. Myös huomautti kuvernööri, että Lahden kaupunki, saadakseen sinne eläinlääkäriopiston on tarjonnut ilmaiseksi tonttimaan ja lisäksi 150,000 mk. rahassa. Uhrauksia kannattaisi Tampereen tehdä opiston saadakseen, mutta toiselta puolen mahdollisesti saatava huokeaehtoinen valtiolaina vaikuttaisi, että uhraukset eivät tulisi liiallisiksi pikemmin päinvastoin voisi eläinlääkäriopistosta koituva hyöty tulla kaupungille ja sen ympäristölle paljoa suuriarvoisemmaksi kuin sen saamiseksi tehdyt uhraukset.

Kertojamme tiesi mainita, että kokouksessa mielet tuntuivat olevan suosiollisia kuvernöörin suunnitelmalle. Myöskin oli puheena kysymys kartanon hinnasta, mutta sitä hintaa, mikä kartanosta kuuluu vaatitun, pidettiin liian kalliina.

Palaamme asiaan toisten laajemmin.

</div>

Lähde
Aamulehti tiistai 11.2.1913 s. 3.

Aamulehti
Anonyymi
Hatanpään kartano
Idmanin kavallusjuttu